ប្រេសិត​សិទ្ធិ​មនុស្ស​អ.ស.ប​ស្នើ​ឱ្យ​ពិចារណា​ដិតដល់​លើ​ច្បាប់​គ្រប់គ្រង​អង្គការ
លោក​ សូរិយ៉ា ​ស៊ូបេឌី ​ថា ​​ផល​វិបាក​​នៃ​សេចក្ដី​ព្រាង​ច្បាប់​នេះ​​នឹង​ជះ​ឥទ្ធិពល​រយៈពេល​វែង​លើ​ការ​អភិវឌ្ឍ​ប្រទេស​កម្ពុជា។
អ្នករាយការណ៍ពិសេសរបស់អង្គការសហប្រជាជាតិទទួលបន្ទុកសិទ្ធិមនុស្សនៅកម្ពុជា លោក សុរិយា ស៊ូបេឌី (Surya Subedi) រួមជាមួយនឹងមន្ដ្រីជាន់ខ្ពស់អង្គការសហប្រជាជាតិចំនួនពីររូបផ្សេងទៀត បានទទូចឲ្យរាជរដ្ឋាភិបាលខ្មែរ ពិនិត្យលើសេចក្ដីព្រាងច្បាប់ស្ដីពីសមាគមនិងអង្គការមិនមែនរដ្ឋាភិបាលឲ្យបានហ្មត់ចត់បំផុត។ ហើយបានផ្ដល់យោបល់ថា កម្ពុជាមិនអាចអនុម័តសេចក្ដីព្រាងច្បាប់នេះ ក្នុងស្ថានភាពយ៉ាងដូច្នេះបានឡើយ។ លោក ស៊ូបេឌី ថ្លែងយ៉ាងដូច្នេះក្នុងរបាយការណ៍ប្រចាំឆ្នាំរបស់ខ្លួនក្នុងកិច្ចប្រជុំរបស់ក្រុមប្រឹក្សាសិទ្ធិមនុស្សរបស់អង្គការសហប្រជាជាតិនៅក្រុងហ្ស៊ឺណែវ ប្រទេសស្វ៊ីស កាលពីថ្ងៃពុធ។ យោងតាមសេចក្ដីប្រកាសព័ត៌មានរបស់ការិយាល័យឧត្តមស្នងការសហប្រជាជាតិ នៅថ្ងៃព្រហស្បតិ៍នេះ អ្នករាយការណ៍ពិសេសបានលើកឡើងថា «សេចក្ដីព្រាងច្បាប់នេះអាចបង្អាក់ការងារស្របច្បាប់» របស់ក្រុមអង្គការមិនមែនរដ្ឋាភិបាល ដែលមានប្រតិបត្តិការក្នុងប្រទេសកម្ពុជា។ លោក សូរិយ៉ា ស៊ូបេឌី បានក្រើនរំលឹកថា ថ្វីត្បិតតែប្រទេសកម្ពុជា«មានអធិបតេយ្យ» គ្រប់គ្រាន់ក្នុងការអនុម័តច្បាប់ដ៏ចម្រូងចម្រាស់នេះ ក៏ប៉ុន្ដែប្រទេសកម្ពុជាក៏ត្រូវតែយកចិត្តទុកដាក់«ឲ្យបានហ្មត់ចត់» ផងដែរដោយសារតែផលវិបាក នៃសេចក្ដីព្រាងច្បាប់នេះ នឹងជះឥទ្ធិពលរយៈពេលវែងលើការអភិវឌ្ឍប្រទេសកម្ពុជា។ សេចក្ដីថ្លែងការណ៍របស់លោក ស៊ូបេឌី ត្រូវបានគាំទ្រដោយមន្ដ្រីអង្គការសហប្រជាជាតិពីររូបផ្សេងទៀត គឺលោក ម៉ៃណា គីអៃ (Maina Kiai) អ្នករាយការណ៍ពិសេសរបស់អង្គការសហប្រជាជាតិស្ដីពីសិទ្ធិជួបប្រជុំដោយសន្ដិវិធី និងការបង្កើតសមាគម និងលោកស្រី ម៉ាហ្គារ៉េត សឺខែជយ៉ា (Margaret Sekaggya) អ្នករាយការណ៍ពិសេសស្ដីពីស្ថានការណ៍អ្នករាយការណ៍សិទ្ធិមនុស្ស។ មានអង្គការជាតិ និងអន្ដរជាតិជិត៣.០០០ កំពុងបំពេញការងារនៅក្នុងប្រទេសកម្ពុជា។ អ្នករាយការណ៍ពិសេសរបស់អង្គការសហប្រជាជាតិដដែល បានគូសបញ្ជាក់ថា អង្គការសង្គមស៊ីវិលទាំងនោះភាគច្រើន កំពុងតែជួយបំពេញបន្ថែមលើកិច្ចអភិវឌ្ឍន៍របស់ប្រទេសកម្ពុជា ដូចជាក្នុងសកម្មភាពអប់រំ សុខាភិបាល អភិវឌ្ឍន៍ជនបទ សុខភាពនិងអនាម័យ ការការពារបរិដ្ឋាននិងធនធានធម្មជាតិជាដើម។ សេចក្ដីព្រាងច្បាប់ស្ដីពីសមាគម និងអង្គការមិនមែនរដ្ឋាភិបាលធ្លាប់ត្រូវបានបញ្ជូនទៅកាន់ទីស្ដីការគណៈរដ្ឋមន្ដ្រី ពិនិត្យរួចម្ដងហើយកាលពីប៉ុន្មានខែមុននេះ ក៏ប៉ុន្ដែទីបំផុតគណៈរដ្ឋមន្ដ្រីកម្ពុជាបានសម្រេចបញ្ជូនសេចក្ដីព្រាងច្បាប់នេះ ត្រឡប់មកកាន់ក្រសួងមហាផ្ទៃ ដើម្បីធ្វើការពិនិត្យឡើងវិញ។ សហរដ្ឋអាមេរិក ក៏ធ្លាប់បានបង្ហាញកង្វល់របស់ខ្លួននៅជុំវិញសេចក្ដីព្រាងច្បាប់នេះផងដែរ កាលពីប៉ុន្មានខែមុននោះ។ ជាមួយគ្នានេះ ក្រុមអង្គការអន្ដរជាតិធំៗក្នុងពិភពលោក ក្នុងនោះមានអង្គការ Human Rights Watch និង អង្គការ Global Witness ជាដើម បានអំពាវនាវឲ្យសហរដ្ឋអាមេរិក ប្រទេសអង់គ្លេស និងអូស្ដ្រាលីដាក់សម្ពាធដល់កម្ពុជា និងធ្វើការកាត់បន្ថយជំនួយរបស់ខ្លួនដល់កម្ពុជាប្រសិនបើ រដ្ឋាភិបាលកម្ពុជានៅតែបន្ដអនុម័តសេចក្ដីព្រាងច្បាប់ដែលធ្វើឲ្យមានប្រតិកម្មជំទាស់នោះ។ លោក ឧត្តមសេនីយ៍ឯក ខៀវ សុភ័គ អ្នកនាំពាក្យក្រសួងមហាផ្ទៃ បានឆ្លើយតបថា សេចក្ដីថ្លែងការណ៍របស់លោក ស៊ូបេឌី កើតឡើងក្រោយពេលរដ្ឋាភិបាលចាត់ការលើសេចក្ដីព្រាងច្បាប់នេះឡើងវិញរួចទៅហើយ។ «សេចក្ដីព្រាងច្បាប់នេះត្រូវបានក្រសួងមហាផ្ទៃដោយមានការអនុញ្ញាតពីរាជរដ្ឋាភិបាល យកមកពិនិត្យកែលម្អឡើងវិញអស់រយៈពេលជាងមួយខែហើយ។ ដូច្នេះ ព័ត៌មានរបស់គាត់នោះ ដើរពីក្រោយរាជរដ្ឋាភិបាលទេ»។ លោក ខៀវ សុភ័គ មានប្រសាសន៍ថា មានលទ្ធភាពមួយចំនួនដែលអាចធ្វើសំយោគការផ្ដល់យោបល់មួយចំនួន ដើម្បីសម្របសម្រួលបន្ថែមមុននឹងសេចក្ដីព្រាងច្បាប់នេះ ត្រូវបញ្ជូនទៅកាន់ទីស្ដីការគណៈរដ្ឋមន្ដ្រីសារជាថ្មី៕